Haslow

**Haslow** ( *Dreikretscham*) je wjes we wuchodosakskim Budyskim wokrjesu a słuša k Hodźijskej gmejnje. Wjes leži 173 metrow nad mórskej hładźinu nad rěku Čornicy.

## Geografija
Wjeska leži we łučinje Čornicy na woběmaj bokomaj rěčki při městnje hač do 16. lětstotka najwažnišeho broda wikowanskeje dróhi Via regia. Susodne wsy su Wutołčicy na sewjeru, Łahow na sewjerowuchodźe, Sulšecy na juhu a 40 metrow wyše ležacy Baćoń na zapadźe.

W 1970tych lětach zrunana Čornica je so w lěće 2023 mjez Prěčecami a Haslowom zaso renaturěrowała.

### Ležownostne mjena
Arnošt Muka je slědowace ležownostne mjena w swojej *Statistice* zapisał: Bródkowy, Sławčiny, Šibjeńca, Na skałkach. Samsne mjena naliči Michał Rostok.

## Stawizny

Prěnje historiske naspomnjenje jako *Dryekreczim villa* je z lěta 1390. Němske wjesne mjeno poćahuje so na eksistencu třoch korčmow při wažnym brodźe přez Čornicu, w kotrychž móžachu wikowarjo při wulkej wodźe wotpočować. Ležownostne knjejstwo w Haslowje mějachu drje tři ryćerkubła, kiž chcychu wobhospodarjeć kóžde swójski hosćenc. Serbske mjeno pochadźa wot němskeho słowa *hasel* („lěska“) a přiwěška *-lō* („kerki, lěsk“) respektiwnje *-lā* („łuža“) a woznamjenja potajkim „sydlišćo při lěskowej rěčce“ (Čornicy).

Wjetši dźěl wjeski bě Sulšečanskemu ryćerkubłu podstajeny, w lěće 1777 nimo toho tež ryćerkubła z Bolborc, Łahowa a Wutołčic kaž tež Budyske krajne bohotstwo a rada města Budyšina podźěle Haslowa wobsedźachu. Swójske ryćerkubło Haslow ženje njeměješe.

Wot něhdyšich třoch korčmow je Bizoldec (něhdy Měrćinkec) jako jenička we wsy wostała. Nad durjemi pokaza lětoličba *1702* na kup korčmy přez Bolborčanske ryćerkubło.

Hač do lěta 1936 bě Haslow samostatna gmejna, potom so do Baćonja zagmejnowa, z kotrymž w lěće 1962 do Prěčec přińdźe.

### Towarstwa
W lětomaj 1848/49 wobsteješe w Haslowje *Serbske burske towarstwo*, kotrež měješe kónc lěta 1849 wjace hač sto čłonow. Předsyda bě ratar Jan Wróbl ze Zarěča. Po zakazu *Zjednoćenych serbskich towarstwow* ze strony wyšnosće zhubi 1850 zakład swojeje dźěławosće.

W lěće 1922 załoži so w Haslowje kolesowarske towarstwo „Błysk“, kotrež bu w septembrje 1923 přemjenowane na *Serbske kołojězdne towarstwo Błysk*. W lěće 1938 so jeho dźěławosć zakaza. Jeho chorhoj so zhubi a bu hakle w lěće 1994 zaso namakana. Dźensa nadeńdźe so w Budyskim Serbskim muzeju. 

1924 załoži Pawoł Wirth ze Stróže (znaty tež jako „Kanalowy Wirth“) w Haslowje *Čołmowarske towarstwo Žołma*, kotrež wobsteješe jenož krótki čas a měješe spěchować čołmikowanje na Čornicy mjez Sulšecami a Haslowom.

Wot meje 1929 měješe Haslow tež swójsku Sokołsku jednotu z něhdźe 20 čłonami.

1934 wotmě so schadźowanka serbskich studentow we wsy při Čornicy a w lěće 2015 hłowna zhromadźizna Domowiny.

## Wobydlerstwo

Po Mukowej statistice měješe Haslow we 1880tych lětach 72 wobydlerjow, mjez nimi 71 Serbow a jenož jedyn Němc. Hač do dźensnišeho so we wjesce serbuje.

W lěće 1925 bě mjez 87 Haslowčanami 78 katolskich a dźewjeć ewangelskich. Katolscy wěriwi słušachu ze starodawna ke Chróšćanskej wosadźe a chodźa wot lěta 1887 do Baćońskeje cyrkwje. Ewangelscy wobydlerjo přisłušeja z lěta 1809 Njeswačanskej wosadźe, do toho Hodźijskej.

## Zajimawostki
We wuchodnym wjesnym dźělu so njedaloko mosta kamjentny křiž ze zaškrabanym mječom namaka. Po powědkach spomina na tule padnjeneho francoskeho oficěra, je pak prawdźepodobnje starši.

## Wosobiny
* Jurij Bjermich (1884–1953), žiwnosćer a předsyda Łužiskeho burskeho zwjazka; rodźeny a zemrěty w Haslowje
* Jan Knebel (1903–62), skałar a funkcionar dźěłaćerskeho hibanja; rodźeny w Haslowje

## Žórła
* 
* 
* 


## Wotkaz